मनकामना र वेदव्यास अन्तिम आठमा भिड्ने
मनकामना र वेदव्यास एनएमबी–कपअन अन्तर स्कुल यू – १४ फुटबलको क्वाटरफाइनलमा शुक्रबार भिड्ने भएका छन् । बुढानीलकण्ठ नगरपालिका-१० स्थित कपअन स्पोर्ट्स सेन्टर, कपनमा बिहीबार सम्पन्न समूह चरणमा सफलता हासिल गर्दै मनकामना र वेदव्यासले अन्तिम आठको भेट निश्चित गरेका हुन् ।
काठमाडौँ — मनकामना र वेदव्यास एनएमबी–कपअन अन्तर स्कुल यू – १४ फुटबलको क्वाटरफाइनलमा शुक्रबार भिड्ने भएका छन् । बुढानीलकण्ठ नगरपालिका-१० स्थित कपअन स्पोर्ट्स सेन्टर, कपनमा बिहीबार सम्पन्न समूह चरणमा सफलता हासिल गर्दै मनकामना र वेदव्यासले अन्तिम आठको भेट निश्चित गरेका हुन् ।क्वाटरफाइनलका अरु प्रतिस्पर्धामा जेसेफले चेल्सीविरुद्ध, लिभिङ वर्डले रिब्स ए टिम (रोडोडेन्ड्रन इन्टरनेसनल बोर्डिङ स्कुल) र माउन्ट ग्लोरीले ब्रम्हकुन्जविरुद्ध खेल्ने छन् । प्रतियोगिताको समूह चरणमा २९ वटा स्कुलका ३० वटा टिमले विभिन्न आठ समूहमा रहेर प्रतिस्पर्धा गरेका थिए । कपअन स्पोर्ट्स सेन्टरद्वारा आयोजित तीन दिने प्रतियोगितामा क्वाटरफाइनल, सेमिफाइनल र फाइनल खेलहरू शुक्रबार सञ्चालन हुने छ ।बिहीबार सम्पन्न समूह चरणको खेलमा वेदव्यासले रिलयान्सविरुद्ध गोलरहित बराबरीपछि पेनाल्टी सुटकआउटमा ३–२ को रोमान्चक जित निकाल्दै समूह ‘एच’ मा शीर्षस्थान हासिल गर्दै नकआउट चरणमा स्थान बनाएको हो । तीन टिम रहेको यो समूहमा नेभरउड स्कुल बढी उमेरको खेलाडी खेलाएको उजुरी प्रमाणित भएपछि अयोग्य ठहर्दै प्रतियोगिताबाट बाहिरियो ।मनकामना २–० ले बोधीसदन, ६–१ न्याम्सलाई पराजित गरेपछि टाइमलाइन स्कुलबाट बाई पाएर समूह ‘एफ’ मा पहिलो भयो । ब्रम्हकुञ्जले बृहस्पति विद्यासदनलाई २–१, बालबाटिकालाई ३–० र नेपालयलाई ३–० ले हराएर समूह ‘जी’ मा शीर्षस्थान हात पार्‍यो । समूह ‘ए’ मा जोसेफ हाईस्कुलले बालविकासलाई ४–३, जुगललाई ३–० र काष्ठमण्डपलाई २–० ले पराजित गर्दै शीर्षस्थान हासिल गरी अन्तिम आठको यात्रा तय गरेको थियो ।समूह ‘बी’ को शीर्षस्थानमा पुग्ने क्रममो लिभिङ वर्डले लिम्पियालाई २–० र इम्पेरियललाई ३–० ले हरायो भने साम्तेन स्कुलबाट ‘बाई’ पायो । माउन्ट ग्लोरीले एकलव्यलाई ५–०, हाईली क्रिएटिभलाई २–० ले पराजित गरेपछि लर्ड्स लाइटबाट बाई पाएर समूह ‘ई’ मा शीर्षस्थान हासिल गर्‍यो । यसअघि समूह ‘सी’ बाट चेल्सी र समूह ‘डी’ बाट रिब्सले पहिलो दिन नै अन्तिम आठको यात्रा निश्चित गरेका थिए ।